༢བསྟེན་མི་རུང་བའི་སྤྱོད་ལམ།དཔལ་ལྡན་རྒྱུད་བཞིའི་བྱ་བ་སྤྱོད་ལམ་གྱི་ལེའུ་ལས་བདེ་ཞིང་ཚེ་རིང་བར་འདོད་པ་རྣམས་ཀྱིས་འགྲོ་འདུག་གི་སྤྱོད་པ་ནི་ཆུ་ལ་བྱིང་བ་ལ་སོགས་པའི་ཐེ་ཚོམ་དང་བཅས་པའི་གྲུ་ལ་འཇུག་པའམ་རྒྱུད་མི་བསྲུན་པ་དང་ལྡན་པའི་བཞོན་པ་རྟ་གླང་མ་དུལ་བ་ལ་སོགས་པ་ཞོན་པ་དང་།རྐུན་པོ་ལ་སོགས་པས་སེམས་ཅན་གསོད་པའི་ས་ཕྱོགས་སུ་འགྲོ་བ་དང་།གྲུ་གཟིངས་མེད་པར་ཆུ་ཆེན་པོ་བརྒལ་ན་ཆུ་ཇི་ལྟར་རྐྱལ་དགོས་མི་ཤེས་བཞིན་དུ་འོལ་ཚོད་ཀྱིས་རྐྱལ་ནས་འགྲོ་བར་བརྩམ་པའམ་རབ་ལམ་མེད་པའི་ཀློང་འཁོར་སོགས་སུ་འབོག་ནས་འགྲོ་བ་དང་།ཁྱིམ་དང་ནགས་ཚལ་འཚིག་པའི་མེ་ཡི་ཕུང་པོ་ཆེན་པོའི་ཁྲོད་དམ་ཉེ་ངོགས་སུ་བགྲོད་པའམ་གནས་པ་དང་།གད་པ་ཆེན་པོའི་གཡང་ས་མཐོན་པོའི་ལམ་འགྲམ་རྩད་ཆད་པའི་སྟེང་དང་།ཤིང་སྡོང་སྐམ་པོའི་རྩེ་མོ་ལ་སོགས་པར་རིམ་པ་བཞིན་སྔ་མའི་སྟེང་དབྱར་དང་ཕྱི་མའི་རྩེར་དགུན་གྱི་དུས་འཛེག་པ་དང་འགྲོ་བ་རྣམས་འབད་པས་སྤང་བར་བྱ་ཞིང་།མདོར་ན་ཕྱོགས་གང་དུ་འགྲོ་ཡང་གནས་མལ་དུ་སྡོད་པའི་ཚེ་ན་ཡང་ས་ཕྱོགས་དེར་ཉེར་འཚེ་ཡོད་མེད་སོགས་ལེགས་པར་བརྟགས་པ་དང་།འགྲོ་བའི་ཚེ་ནའང་ལམ་ལ་ཞིབ་ཏུ་བརྟག་ཅིང་ཐེ་ཚོམ་དང་བཅས་པས་འགྲོ་འདུག་སྤང་བར་བྱ་དགོས་ལ།ཁྱད་པར་དུ་མཚན་མོའི་དུས་སུ་ཕྱོགས་གང་དུའང་འགྲོ་བར་མི་བྱ་ཞིང་ཅི་སྟེ་དོན་ཆེན་པོ་དང་ལྡན་པས་འགྲོ་དགོས་པའི་ཚེ་ལྷམ་ལ་སོགས་པ་ལུས་ཀྱི་ཚགས་བསྡམས་ནས་དབྱུག་པ་ལ་སོགས་པ་ལག་ཏུ་ཐོགས་པའི་གྲོགས་གཞན་དང་ལྡན་པར་བྱས་ཏེ་འགྲོ་བར་བྱ་དགོས་ལ།དེ་བཞིན་དུ་ལོག་གཡེམ་དང་ཟླ་མཚན་ལྡན་དུས་འཁྲིག་པ་བྱེད་པ་དང་ཡང་ན་ཆམ་པ་དང་མ་ཞུ་བ་ལྷག་ཏུ་ལྟོ་བ་འཁྲུ་བ་ལ་སོགས་བྱུང་དུས་སྐུ་ཁྲུས་བྱེད་བྱ་མི་རུང་།ད་དུང་ཆུ་དྲོན་མོས་དུས་རྒྱུན་དུ་མགོ་བཀྲུས་ན་སྐྲ་དང་མིག་གི་སྟོབས་འཕྲོག་པ་ཡིན་པས་དེ་དག་མི་རུང་བའི་སྤྱོད་ལམ་སོགས་དུས་རྒྱུན་དུ་དྲན་ཤེས་བཞིན་དུ་སྤང་དགོས།ཞེས་པ་ལྟར་འགྲོ་འདུག་སྤྱོད་གསུམ་གྱི་ལེགས་ཉེས་ལ་ཞིབ་ཏུ་བརྟག་དགོས་པའི་བསླབ་བྱ་དེ་དག་གི་ཤུགས་སུ་དེང་དུས་ཀྱི་གནམ་གྲུ་དང་མེ་འཁོར།མཚོ་གྲུ་དང་རླངས་འཁོར།འཕྲུལ་རྟ་དང་ལྕགས་རྟ།ས་འོག་གློག་འཁོར་དང་ས་སྟེང་མགྱོགས་འཁོར་སོགས་ཀྱི་ལེགས་ཉེས་ཀྱང་བསྟན་ཡོད་པས།མདོར་བསྡུས་ན་ངལ་ཞིང་དུབ་པར་གྱུར་པས་ཉེས་པ་ཡོངས་སུ་སྤང་བ་དང་ལྷན་དུ་མི་དར་མ་ཀུན་གྱིས་རང་གི་འགྲོ་འདུག་སྤྱོད་གསུམ་གྱི་ལེགས་ཉེས་ལ་ཡིད་གཟབ་དང་དོ་སྣང་ཡག་པོ་གནང་རྒྱུ་ནི་ཤིན་ཏུ་གལ་ཆེ་ལ།དེར་མཚུངས་སུ་རྙེད་པར་དཀའ་བའི་དལ་འབྱོར་གྱི་མི་ལུས་སམ་ཚེ་སྲོག་ལ་གནོད་པའི་སྤྱོད་ལམ་དག་རིང་ནས་སྤང་དགོས་སོ།།